b'\n_START_ARTICLE_\nKastelholmenas tilts\n_START_PARAGRAPH_\nKastelholmenas tilts ir tilts Stokholm\xc4\x81, kas savieno \xc5\xa0epsholmenas salu ar Kastelholmenas salu.\n_START_SECTION_\nV\xc4\x93sture\n_START_PARAGRAPH_\nPirmais tilts net\xc4\x81lu no pa\xc5\xa1reiz\xc4\x93j\xc4\x81 tilta vietas tika uzcelts jau 1640. gad\xc4\x81, tas bija koka tilts un gar\xc4\x81ks par pa\xc5\xa1reiz\xc4\x93jo tiltu. Pazeminoties \xc5\xabdens l\xc4\xabmenim, zemes plat\xc4\xabbas uz sal\xc4\x81m palielin\xc4\x81j\xc4\x81s un 1670. gad\xc4\x81 papildus tika uzb\xc5\xabv\xc4\x93ts v\xc4\x93l viens koka tilts. Starp \xc5\xa1iem abiem tiltiem atrad\xc4\x81s neliela osta. V\xc4\x93l\xc4\x81k jauns tilts aptuveni pa\xc5\xa1reiz\xc4\x93j\xc4\x81 tilta viet\xc4\x81 p\xc4\x81ri nogrimu\xc5\xa1a ku\xc4\xa3a vrakam tika uzb\xc5\xabv\xc4\x93ts 1818. gad\xc4\x81, izmatojot ar\xc4\xab vraka deta\xc4\xbcas.\n_START_SECTION_\nPa\xc5\xa1reiz\xc4\x93jais tilts\n_START_PARAGRAPH_\nPa\xc5\xa1reiz\xc4\x93jais tilts tika uzb\xc5\xabv\xc4\x93ts 1880. gad\xc4\x81, tas ir \xc4\xabss un zems tilts, kura b\xc5\xabvniec\xc4\xabbai ir izmantots betons, bet tilta margas ir veidotas no dzelzs. Tiltam vair\xc4\x81kas reizes ir veikti remontdarbi un p\xc4\x81rb\xc5\xabve 1936. gad\xc4\x81. \xc5\xaadens satiksme zem \xc5\xa1\xc4\xab tilta ir aizliegta.'